宿潭石步
作者：楊萬里
朝代：宋

paragraphs: 三更無月天正黑，電光一掣隨霹靂。
雨穿天心落篷脊，急風橫吹斜更直。
疎篷穿漏濕床席，波聲打枕一紙隔。
夢中驚起眠不得，攬衣危坐三嘆息。
行路艱難非不歷，平生不曾似今夕。
天公嚇客惡作劇，不相關白出不測。
收風拾雨猝無策，如何乞得東方白。
垂頭縮脚正偪仄，忽然頭上復一滴。